Ritratt: flickr.com  Is-Servizz Nazzjonali tat-Trasfużjoni tad-Demm u l-Kunsill għas-Sigurtà fit-Toroq qed jappellaw lis-sewwieqa biex ikunu iktar prudenti fis-sewqan, filwaqt li jkunu konxji tal-obbligu tagħhom li josservaw ir-regoli tas-sewqan, lejl u nhar. Saħqu li dan bil-għan li jiġu skansati l-inċidenti fit-toroq u għaldaqstant tonqos il-proessjoni fuq il-Bank tad-Demm u ma jintilfux iktar ħajjiet. Is-Servizz ħabbar ukoll li fil-ġimgħat li ġejjin se jkun qed jerġa' jiftaħ il-bibien tiegħu fil-Berġa tax-Xewkija, dejjem biex ikun ta' spalla għall-morda fis-soċjetà. Wara l-aħħar ġabra f'Għawdex, fejn resqu 24 persuna, is-Servizz tat-Trasfużjoni għal darb'oħra qed jerġa' jagħmel appell għad-donazzjonijiet: Il-Ħadd 29 ta' Awwissu bejn it-8am u s-1pm. It-Tlieta 7 ta' Settembru bejn is-1pm u l-5pm. Intant, iċ-Ċentru tal-Għoti tad-Demm fi Gwardamanġa jkun miftuħ mit-Tnejn sal-Ħadd, bejn it-8am u s-6pm. X'għandek tkun taf? Huwa ferm importanti li dawk li jersqu biex jagħtu d-demm jippreżentaw il-karta tal-identità, jew il-liċenzja tas-sewqan inkella passaport Malti. Dawk li għamlu s-swab test, anke jekk ta' rutina jew minħabba safar għandhom jistennew sakemm ikollhom riżultat negattiv tal-COVID-19 qabel jersqu biex jagħtu d-demm. Min jieħu t-tilqima kontra l-COVID-19 irid iħalli 48 siegħa jgħaddu qabel jersaq biex jagħti d-demm. Min ikollu deni, jew sintomi ta' influwenza, irid iħalli 7 ijiem.